REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/255-19

21. oktobar 2019. godine

B e o g r a d

Z A P I S N I K

49. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 17. OKTOBRA 2019. GODINE

Sednica je počela u 13,30 časova.

Odbor je, u skladu sa članom 42. stav 4. Poslovnika Narodne skupštine, održao 49. sednicu van sedišta Narodne skupštine, na Staroj planini, koja se realizuje uz podršku projekta „Jačanje nadzorne uloge i javnosti u radu Narodne skupštine, druga faza“, koji sprovode Program Ujedinjenih nacija za razvoj (UNDP), i Narodna skupština Republike Srbije, a finansira Švajcarska agencija za razvoj i saradnju (SDC).

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Žarko Bogatinović, Milija Miletić, Aleksandra Jevtić, Mladen Lukić, Arpad Fremond, Marjana Maraš, kao i Zvonimir Đokić (zamenik Jasmine Obradović).

Sednici nisu prisustvovali članovi Odbora: Jasmina Obradović, Tijana Davidovac, Radovan Jančić, Miroslav Aleksić, Goran Ješić, Nada Lazić, Milorad Mirčić, prof. dr Miladin Ševarlić i Vladimir Đurić.

Sednici su prisustvovali predstavnici Ministarstva poljoprivrede, šumarstva i vodoprivrede: Velimir Stanojević, državni sekretar, Boško Umetić, pomoćnik direktora Uprave za agrarna plaćanja, Kolinda Hrehorović i Mirko Novaković, poljoprivredna politika, Branislav Veljković, ruralni razvoj; predstavnici Opštine Knjaževac: Mr Milan Đokić, predsednik Opštine, Radojica Vučić, zamenik predsednika Opštine, Igor Stevanović, zamenik predsednika Skupštine, Vlada Mitić, direktor Agencije za razvoj Opštine Knjaževac, Marko Stojanović, pomoćnik predsednika Opštine za poljoprivredu, Saša Petrović, savetnik za poljoprivredu, Branislav Josifović, šef kabineta predsednika Opštine; Slađan Đimiš, predsednik SO Boljevac; Vladimir Milovanović, zamenik predsednika Opštine Sokobanja; Jelena Radojković, Udruženje „Etno forum“, Ivan Arsić, udruženje voćara „Eko voće“, Goran Dudić, udruženje pčelara, Goran Simić, udruženje govedara, Zlatko Gojković, poljoprivrednik, Boljevac kao i predstavnici sredstava javnog informisanja.

 Pre prelaska na dnevni red sednice, Marijan Rističević dao je reč zameniku predsednika Skupštine opštine Knjaževac, Igoru Stevanoviću, koji je pozdravio sve prisutne i zahvalio se Odboru zbog održavanja sednice na Staroj planini.

Odbor je jednoglasno usvojio sledeći

Dnevni red

1. Stanje u poljoprivredi u područjima sa otežanim uslovima rada, sa posebnim osvrtom na stočarstvo, voćarstvo i seoski turizam.

Prva tačka dnevnog reda - Stanje u poljoprivredi u područjima sa otežanim uslovima rada, sa posebnim osvrtom na stočarstvo, voćarstvo i seoski turizam.

U uvodnim napomenama, Marijan Rističević je izrazio nadu da će u narednom periodu sve više sredstava koja su obezbeđena za poljoprivredu i preradu biti iskorišćeno u područjima sa otežanim uslovima rada. Potrebno je da lokalne samouprave u komunikaciji sa Ministarstvom iskoriste što više sredstava iz podsticaja koji su obezbeđeni budžetom i osnuju određene agencije za ruralni razvoj i poljoprivredu kako bi pomogle poljoprivrednim gazdinstvima da što više konkurišu za podsticaje. U poslednje tri godine u poljoprivredu i preradu je uloženo 1,1 milijardu evra. Povećanje subvencija po hektaru se može očekivati kada se biljna proizvodnja iskoristi u pravcu stočarstva, prerade i intenzivne poljoprivredne proizvodnje. Po njegovim rečima, potrebno je uvesti meru za nekomercijalna gazdinstva tako što bi se iz budžeta izdvojio određen paušalan iznos, i na takav način pomoglo gazdinstvima, a kojima je komplikovana i procedura registracije i koja su uglavnom u marginalnim područjima. Zatim, potrebno je nastaviti sa automatizacijom protivgradne zaštite i bolje urediti oblast osiguranja i reosiguranja.

Velimir Stanojević je izneo podatak da od 2012. godine do danas, Ministarstvo preko Uprave za agrarna plaćanja sprovodi skoro 30 mera kada su subvencije u pitanju. Takođe, od 2012. godine agrarni budžet je povećan za 125%. Podsticaji za područja sa otežanim uslovima rada u poljoprivredi iznose 65% i obuhvataju dobrim delom opštine sa teritorije istočne i južne Srbije. U poslednjih nekoliko godina ojačao je sektor primarne biljne i stočarske proizvodnje kroz nabavku kvalitetnih grla, mehanizacije, a cilj je da poljoprivredni proizvod dobije višu dodatu vrednost. Subvencije za traktore će biti i u budžetu za 2020. godinu jer je ova mera dala pun efekat na razvoj poljoprivrede. Po njegovim rečima, danas je raspisan konkurs za mlade poljoprivredne proizvođače koji su registrovali poljoprivredna gazdinstva, gde maksimalan iznos podsticaja po korisniku je 75% od iznosa odobrenih troškova. Konkurs traje do 31. decembra. U budžetu su izdvojena sredstva i za razvoj ruralnog turizma i podsticanje starih zanata. Kada je u pitanju IPARD program, očekuje se akreditacija za meru 7 koja se odnosi na razvoj ruralnog turizma. Kao problem područja sa otežanim uslovima rada je naveo manjak skladišnih kapaciteta za voćarsku i povrtarsku proizvodnju.

Branislav Veljković je podsetio da je krajem decembra 2018. godine izmenjen Pravilnik o određivanju područja sa otežanim uslovima rada u poljoprivredi, tako da status područja sa otežanim uslovima rada u poljoprivredi ima i naseljeno mesto koje se nalazi u devastiranom području u skladu sa Uredbom o utvrđivanju jedinstvene liste razvijenosti regiona i jedinica lokalne samouprave za 2014. godinu. Zatim, planira se uvođenje podsticajne mere za žene kada se bude menjao Zakon o podsticajima u poljoprivredi i ruralnom razvoju.

Boško Umetić je istakao da je najznačajniji pravilnik u stočarstvu Pravilnik o uslovima i načinu ostvarivanja prava na podsticaje u stočarstvu za kvalitetna priplodna grla i da će i ove godine biti podneto oko 60.000 zahteva za podsticaje. Takođe, 22 potencijalna partnerstva na teritoriji Srbije su podnela zahteve za sredstva iz budžeta i sada se radi na izradi lokalnih akcionih strategija ruralnog razvoja u tim sredinama. Prema kriterijumima, mogle su da aplikuju bar dve opštine na slobodnoj teritoriji koju one zaokruže tj. formiraju. Sredstva koja se mogu dobiti iznose maksimalno 800.000 dinara, od čega do 400.000 dinara avansno u prvoj fazi. Specifičnost partnerstva je da 51% vlasništva mora posedovati određeno civilno društvo ( udruženja žena, mladih, privredna društva, preduzetničke radnje itd.), a 20-49% lokalne samouprave ( turističke organizacije, kancelarije za mlade, ustanove kulture ). Jedna opština može dati više saglasnosti za formiranje partnerstava, ali ne sme dati saglasnost za ista mesta koja pripadaju drugom partnerstvu. Zatim, partnerstvo mora da bude formirano kao koherentna teritorija. Što se tiče IPARD programa, od 2021. godine se očekuje akreditacija mere 5, koja se odnosi na sredstva namenjena za tzv. LAG-ove ( Lokalne akcione grupe ).

U diskusiji su učestvovali narodni poslanici: Marijan Rističević, Milija Miletić, Veroljub Matić, Arpad Fremond i Žarko Bogatinović.

Takođe, u diskusiji su učestvovali i predstavnici udruženja „Etno forum“ i predstavnici udruženja odgajivača goveda.

Nakon rasprave o tački dnevnog reda, Odbor je jednoglasno, doneo sledeći

 Z a k lj u č a k

Odbor preporučuje da Ministarstvo poljoprivrede, šumarstva i vodoprivrede, drugi organi i organizacije posvete posebnu pažnju prilikom utvrđuvanja mera za područja sa otežanim uslovima rada i slabije naseljenim i pruže im maksimalnu podršku.

Pošto drugih pitanja i predloga nije bilo, sednica je zaključena u 15,35 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević